KOMISSION ASETUS (EY) N:o 359/2005,
annettu 2 päivänä maaliskuuta 2005,
maataloustuotteita koskevista tiedotus- ja menekinedistämistoimista sisämarkkinoilla annetun neuvoston asetuksen (EY) N:o 2826/2000 soveltamista koskevista yksityiskohtaisista säännöistä annetun asetuksen (EY) N:o 94/2002 muuttamisesta
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon maataloustuotteita koskevista tiedotus- ja menekinedistämistoimista sisämarkkinoilla 19 päivänä joulukuuta 2000 annetun neuvoston asetuksen (EY) N:o 2826/2000 (1) ja erityisesti sen 12 artiklan,
sekä katsoo seuraavaa:
(1)
Asetuksen (EY) N:o 2826/2000 7 artiklassa säädetään, että jos kyseisen asetuksen 2 artiklan c alakohdassa tarkoitettua ammattialajärjestöjen tai toimialakohtaisten organisaatioiden esittämää tiedotusohjelmaa ei ole olemassa, asianomaisen jäsenvaltion on laadittava eritelmä ja valittava sen ohjelman toteuttamisesta vastaava elin, jonka se sitoutuu osarahoittamaan.
(2)
Jäsenvaltioiden asetuksen (EY) N:o 2826/2000 7 artiklan mukaisesti käynnistämien ohjelmien toimittamista koskevat määräajat vahvistetaan komission asetuksen (EY) N:o 94/2002 (2). 8 artiklassa. Ne olisi saatettava yhdenmukaisiksi asetuksen (EY) N:o 94/2002 7 artiklan 1 kohdassa tarkoitetuille ammattialajärjestöjen tai toimialakohtaisten organisaatioiden jättämille ohjelmille asetettujen määräaikojen kanssa.
(3)
Asetuksen (EY) N:o 2826/2000 7 artiklassa tarkoitetut määräajat, jotka liittyvät ohjelmia koskeviin komission päätöksiin, olisi saatettava yhdenmukaisiksi niiden asetuksen (EY) N:o 94/2002 7 artiklan 3 kohdassa tarkoitettujen määräaikojen kanssa, jotka liittyvät ammattialajärjestöjen tai toimialakohtaisten organisaatioiden esittämiä ohjelmia koskeviin komission päätöksiin. Kyseiset päätökset olisi tehtävä asetuksen (EY) N:o 2826/2000 6 artiklan 4 kohdan mukaisesti.
(4)
Asetus (EY) N:o 94/2002 olisi sen vuoksi muutettava vastaavasti.
(5)
Tässä asetuksessa säädetyt toimenpiteet ovat maataloustuotteiden menekinedistämisen yhteisen hallintokomitean lausunnon mukaiset,
ON ANTANUT TÄMÄN ASETUKSEN:
1 artikla
Muutetaan asetus (EY) N:o 94/2002 seuraavasti:
1)
Muutetaan 7 artiklan 3 kohta seuraavasti:
a)
korvataan ensimmäinen alakohta seuraavasti:
”Tarkastettuaan asetuksen (EY) N:o 2826/2000 6 artiklan 3 kohdan kolmannessa alakohdassa tarkoitetut tarkistetut ohjelmat komissio tekee asetuksen (EY) N:o 2826/2000 13 artiklan 2 kohdassa tarkoitettua menettelyä noudattaen viimeistään 31 päivänä toukokuuta ja 15 päivänä joulukuuta päätöksen ohjelmista, joiden rahoitukseen se voi osallistua tämän asetuksen liitteessä III vahvistetun ohjeellisen talousarvion rajoissa.”
b)
poistetaan toisen alakohdan ensimmäinen virke.
2)
Korvataan 8 artikla seuraavasti:
”8 artikla
Jos asetuksen (EY) N:o 2826/2000 7 artiklaa sovelletaan, väliaikainen luettelo ohjelmista on toimitettava komissiolle viimeistään kunkin vuoden 15 päivänä maaliskuuta ja 30 päivänä syyskuuta.
Komissio tekee asetuksen (EY) N:o 2826/2000 13 artiklan 2 kohdassa tarkoitettua menettelyä noudattaen viimeistään 31 päivänä toukokuuta ja saman vuoden 15 päivänä joulukuuta päätöksen ohjelmista, joiden rahoitukseen se osallistuu.”
2 artikla
Tämä asetus tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 2 päivänä maaliskuuta 2005.